SL Uradni list Evropske unije L 222/1

IZVEDBENA UREDBA KOMISIJE (EU) št. 842/2011

z dne 19. avgusta 2011

o standardnih obrazcih za objavo obvestil na področju javnega naročanja in razveljavitvi Uredbe (ES) št. 1564/2005

(Besedilo velja za EGP)

EVROPSKA KOMISIJA JE –

ob upoštevanju Pogodbe o delovanju Evropske unije,

ob upoštevanju Direktive Sveta 89/665/EGS z dne 21. decembra 1989 o usklajevanju zakonov in drugih predpisov o uporabi revizijskih postopkov oddaje javnih naročil za preskrbo in javnih naročil za gradnje (1), zlasti člena 3a Direktive,

ob upoštevanju Direktive Sveta 92/13/EGS z dne 25. februarja 1992 o uskladitvi zakonov in drugih predpisov o uporabi pravil Skupnosti za oddajo javnih naročil podjetij na vodnem, energetskem, transportnem in telekomunikacijskem področju (2), zlasti člena 3a Direktive,

ob upoštevanju Direktive 2004/17/ES Evropskega parlamenta in Sveta z dne 31. marca 2004 o usklajevanju postopkov za oddajo javnih naročil v vodnem, energetskem in transportnem sektorju ter sektorju poštnih storitev (3), zlasti členov 44(1) in 63(1) Direktive,

ob upoštevanju Direktive 2004/18/ES Evropskega parlamenta in Sveta z dne 31. marca 2004 o usklajevanju postopkov za oddajo javnih naročil gradenj, blaga in storitev (4), zlasti členov 36(1), 58(2), 64(2) in 70(1) Direktive,

ob upoštevanju Direktive 2009/81/ES Evropskega parlamenta in Sveta z dne 13. julija 2009 o usklajevanju postopkov za oddajo nekaterih naročil gradenj, blaga in storitev, ki jih oddajo naročniki na področju obrambe in varnosti, ter spremembi direktiv 2004/17/ES in 2004/18/ES (5), zlasti členov 32(1), 52(2) in 64 Direktive,

po posvetovanju s Svetovalnim odborom za javna naročila,

ob upoštevanju naslednjega:

(1) Direktivi 89/665/EGS in 2004/18/ES določata, da je treba javna naročila blaga, gradenj in storitev objaviti v Uradnem listu Evropske unije. Objavljena obvestila morajo vsebovati informacije, določene v navedenih direktivah.

(2) Direktivi 92/13/EGS in 2004/17/ES določata, da je treba javna naročila na vodnem, energetskem, transportnem in telekomunikacijskem področju objaviti v Uradnem listu Evropske unije. Objavljena obvestila morajo vsebovati informacije, določene v navedenih direktivah.

(3) Direktiva 2009/81/ES določa, da je treba nekatera naročila gradenj, blaga in storitev na področju obrambe in varnosti objaviti v Uradnem listu Evropske unije. Objavljena obvestila morajo vsebovati informacije, določene v navedenih direktivah.

(4) Uredba Komisije (ES) št. 1564/2005 z dne 7. septembra 2005 o določitvi standardnih obrazcev za objavo obvestil v okviru postopkov javnih naročil v skladu z direktivama 2004/17/ES in 2004/18/ES (6) določa standardne obrazce, ki jih določata direktivi 2004/17/ES in 2004/18/ES ter direktivi 89/665/EGS in 92/13/EGS.

(5) Da se doseže skladnost z Direktivo 2009/81/ES ter zagotovi popolna učinkovitost direktiv 89/665/EGS, 92/13/EGS, 2004/17/ES in 2004/18/ES, je treba standardne obrazce iz priloge Uredbe št. 1564/2005 prilagoditi in dopolniti. Zaradi tehničnega napredka je primerno posodobiti tudi nekatere dele standardnih obrazcev. Glede na število in obseg potrebnih prilagoditev je treba Uredbo (ES) št. 1564/2005 nadomestiti.

(6) Ukrepi iz te uredbe so v skladu z mnenjem odbora –

SPREJELA NASLEDNJO UREDBO:

Člen 1

Naročniki za objavo obvestil iz členov 41 do 44 in 63 Direktive 2004/17/ES v Uradnem listu Evropske unije uporabijo standardne obrazce iz prilog IV do IX, XII in XII te uredbe.

Člen 2

Naročniki za objavo obvestil iz členov 35, 36, 58, 64, 69 in 70 Direktive 2004/18/ES v Uradnem listu Evropske unije uporabijo standardne obrazce iz prilog I, II, III in VIII do XIII te uredbe.

Člen 3

Naročniki za objavo obvestil iz člena 3a direktiv 89/665/EGS in 92/13/EGS v Uradnem listu Evropske unije uporabijo standardne obrazce iz priloge XIV te uredbe.

Člen 4

Naročniki za objavo obvestil iz členov 30, 32, 52 in 64 Direktive 2009/81/ES v Uradnem listu Evropske unije uporabijo standardne obrazce iz prilog XV do XVIII te uredbe.

Člen 5

Uredba (ES) št. 1564/2005 se razveljavi.

Člen 6

Ta uredba začne veljati dvajseti dan po objavi v Uradnem listu Evropske unije.

Ta uredba je zavezujoča v celoti in se neposredno uporablja v vseh državah članicah. V Bruslju, 19. avgusta 2011 Za Komisijo Predsednik José Manuel BARROSO

(1) UL L 395, 30.12.1989, str. 33.

(2) UL L 76, 23.3.1992, str. 14.

(3) UL L 134, 30.4.2004, str. 1.

(4) UL L 134, 30.4.2004, str. 114.

(5) UL L 216, 20.8.2009, str. 76.

(6) UL L 257, 1.10.2005, str. 1.